Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets afgørelse om fastlæggelse af Fællesskabets handlingsprogram »Europæisk volontørtjeneste for unge«« (97/C 158/05)

Rådet for Den Europæiske Union besluttede den 19. februar 1997 under henvisning til EF-traktatens artikel 126 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Social-, Familie-, Uddannelses- og Kulturspørgsmål, som udpegede Giorgio Liverani til ordfører. Sektionen vedtog sin udtalelse den 5. marts 1997.

Det Økonomiske og Sociale Udvalg vedtog på sin 344. plenarforsamling af 19. og 20. marts 1997, mødet den 19. marts 1997, med 103 stemmer for, 2 imod og 5 hverken for eller imod, følgende udtalelse.

1. Resumé af Kommissionens forslag

1.1. Kommissionen har fremsat et forslag om i perioden 1998-2002 at indføre en volontørtjenesteordning med det formål at give unge i alderen 18-25 år, der er lovligt bosiddende i en af EU's medlemsstater, mulighed for at vise deres solidaritet ved at udføre et stykke konkret arbejde som volontør i et andet land. Forslaget, hvis retsgrundlag er EF-traktatens 126, er et led i det ungdomspolitiske samarbejde, der allerede blev fastlagt i »Ungdom for Europa«-programmet (art. 1).

1.2. Programmet tilbyder unge europæiske volontører gennem længere eller kortere perioder at samle erhvervserfaring på tværs af landegrænserne. De unge volontører får mulighed for at deltage i aktiviteter og innovative projekter, der bidrager til at imødekomme samfundsmæssige behov på vidt forskellige områder (kultur, miljø, det sociale område osv.), og som direkte kan føre til en forbedring af livskvaliteten for de mennesker, der bor i værtsmiljøet (art. 2). I et bilag til forslaget er anført fem grundlæggende kriterier for, at et projekt kan opnå finansiering under programmet.

1.3. Finansieringsrammen til gennemførelsen af programmet andrager 60 mio. ecu for perioden 1998/1999 (art. 3). Kommissionen vil maksimalt afholde 50 % af projektudgifterne, mens resten skal afholdes af værtsorganisationen eller den organisation, der har udsendt den/de unge volontør(er). Programmet giver endvidere unge med bopæl i EU mulighed for at deltage i projekter i de associerede central- og østeuropæiske lande (art. 5).

2. Generelle bemærkninger

2.1. ØSU hilser Kommissionens initiativ velkommen og henleder opmærksomheden på de henstillinger og forslag, som ØSU har fremsat om et »program for frivilligt arbejde« i sin initiativudtalelse om »Ungdomsarbejdsløshed« () (s. 7, pkt. 4.2.1). ØSU minder desuden om, at det har tilkendegivet sin holdning til Kommissionens målsætninger i en initiativudtalelse () om et arbejdsdokument fra Kommissionen, hvori den præsenterede et pilotprojekt, der netop sigtede mod at iværksætte en europæisk volontørtjeneste for unge som en forløber for det her omhandlede flerårige program.

2.2. ØSU understreger, at dette initiativ har stor betydning for skabelsen af en fornyet social og kulturel dynamik i EU, hvilket bl.a. kan ske gennem et tættere samarbejde mellem medlemsstaterne om at aktivere de unge, fremme deres gåpåmod og foretagsomhed og styrke det europæiske ideal blandt de unge.

2.3. ØSU ser med interesse på de positive resultater af det pilotprojekt, der blev gennemført i 1996. Kommissionen har i en rapport givet en grundig beskrivelse og evaluering af hele projektet, og den regner med at kunne få mellem 2 000 og 2 500 unge til at deltage i ordningen i løbet af indeværende år.

2.4. Erfaringerne fra pilotprojektet viser projekternes potentielle indvirkning på lokaludviklingen, den mulige komplementaritet mellem programmets aktioner og lokale udviklingsinitiativer samt mulighederne for at fremme det sociale partnerskab.

2.5. ØSU tilslutter sig de begrundelser, der gives i »betragtningerne« i indledningen af forslaget til afgørelse om fastlæggelse af handlingsprogrammet. I betragtningerne henvises der til konklusionerne fra topmøderne i Essen (1994), Cannes (1995) og Firenze (1996), og det understreges, at det er nødvendigt at iværksætte aktioner, der på EU-niveau kan fremme en ungdomspolitik, lette EU's unges indslusning i arbejdslivet og integrering i samfundet og i samme forbindelse øge samarbejdet mellem medlemsstaterne på volontørtjenesteområdet.

2.6. ØSU minder i den forbindelse om den analyse og de forslag, der fremgår af hvidbøgerne om »Vækst, konkurrence og beskæftigelse« (1993) og »Europæisk socialpolitik« (1994) og henleder endvidere opmærksomheden på konklusionerne i føromtalte initiativudtalelse om »Ungdomsarbejdsløshed« (), hvor ØSU slog til lyd for, at der blev iværksat foranstaltninger til forbedring af det almene og faglige uddannelsessystem og til forebyggelse af social udstødelse. I den forbindelse vil en volontørtjenesteordning, der uden nogen form for diskrimination giver de unge særlige muligheder for at blive indsluset i arbejdslivet, samle konkret erhvervserfaring og tilegne sig praktiske og sproglige færdigheder, kunne bidrage til at bekæmpe social udstødelse og ungdomsarbejdsløshed. Ordningen vil kunne skabe en merværdi på EU-plan og have en ønskelig multiplikatoreffekt på medlemsstaternes ungdomspolitik. Udvælgelsen af deltagere i programmet bør altid ske ud fra disse kriterier og med disse målsætninger for øje.

3. Særlige bemærkninger

3.1. ØSU noterer sig forslagets foranstaltninger vedrørende samarbejde mellem medlemsstaterne om programmet (art. 7), udstedelse af en europæisk attest til de unge volontører (art. 8), nedsættelse af et udvalg, som skal vurdere projekterne (art. 9) samt forelæggelse for Europa-Parlamentet og Rådet af en evalueringsrapport (art. 10). ØSU anmoder i den forbindelse om også at blive informeret og henviser til side 7, punkt 4.2.1 i sin udtalelse om »Ungdomsarbejdsløshed« (), hvor der står, at »ØSU og Regionsudvalget må inddrages i udformningen af programmet for frivilligt arbejde«.

3.2. ØSU går i øvrigt ud fra, at det kan deltage i overvågningen af gennemførelsen af programmet og i evalueringen af resultaterne af programmet.

3.3. ØSU mener fortsat, at arbejdsmarkedets parter bør inddrages i udformningen og gennemførelsen af dette program, da det er nødvendigt at undgå eventuelle forvridninger af arbejdsmarkedet og at søge en løsning på problemerne omkring indkøring af og støtte til de unge volontører under opholdet og omkring de sociale sikringsordninger. I den forbindelse gentager ØSU, hvad det sagde i sin udtalelse om Kommissionens arbejdsdokument om »Retningslinjer for en europæisk volontørtjenesteordning for unge« () om, hvor vigtigt det er:

- »at arbejdsmarkedets parter (...) inddrages (...) i udformningen (...) af dette program (...) for at hindre, at normalt beskæftigede erstattes af volontører. Kun på betingelse af, at normal beskæftigelse ikke erstattes med volontørtjeneste, kan ØSU støtte Kommissionens forslag« (pkt. 2.4); og

- »at Kommissionen henvender sig til private humanitære organisationer for at drøfte, hvorledes de kan beskæftige volontører« (pkt. 2.5).

3.4. I denne forbindelse og med henblik på at styrke partnerskabsinitiativerne anmoder ØSU Kommissionen om at sørge for, at samarbejdet med NGO'erne omfatter såvel velfærdsorganisationer som de lokale og regionale myndigheder.

3.5. ØSU gentager ligeledes, hvad det allerede understregede i ovennævnte udtalelse om, hvilke betingelser der skal være opfyldt mht. de unges ophold og arbejde som volontører og værtsorganisationens ansvar i form af sociale beskyttelsesordninger og forsikringer (sygdoms-, ulykkes- og ansvarsforsikring).

3.6. ØSU går i den sammenhæng ind for, at forslaget til Rådets afgørelse, der er vedlagt Kommissionens forslag og som er henvendt til alle medlemsstaterne, vedtages. ØSU ser det som en nødvendig forudsætning for at kunne sikre de unge volontører, der deltager i programmet, alle de nødvendige rettigheder med hensyn til opholdstilladelse og social beskyttelse, samt for, at de unge kan bevare deres ret til arbejdsløshedsunderstøttelse og familieydelser, medens de arbejder som volontør i et andet land.

3.7. ØSU anmoder om en forhøjelse af budgetmidlerne for at gøre det muligt at udvide programmet til andre tredjelande, fx de lande der grænser op til EU, middelhavslandene og USA, der allerede har udvist stor interesse for deltagelse.

3.8. Til sidst understreger ØSU behovet for at styrke EU's oplysningskampagne om programmet ved at inddrage medlemsstaternes ungdomsorganisationer og disses internationale sammenslutninger, der vil kunne spille en vigtig rolle for programmets gennemførelse.

Bruxelles, den 19. marts 1997.

Tom JENKINS

Formand for Det Økonomiske og Sociale Udvalg

() EFT nr. C 18 af 22. 1. 1996.

() EFT nr. C 204 af 15. 7. 1996.